OPIS PROJEKTA – INSTALACIJE „ŠTANCOVANJE SUDBINE“

 Koncept izložbe „Štancovanje sudbine“ podrazumeva izbeglice, koje prolaze ne samo kroz našu zemlju, već su postale i globalni fenomen. Likovno protumačeni akteri ove već duže vreme aktuelne teme su pozicionirani u dugačkoj koloni duž cele galerije. Kompozicija govori o njihovom egzodusu.

 Kolona je dugačka 26 m sa 82 stilizovane ljudske figure u prirodnoj veličini i ide oko cele galerije. Figure su slikane akrilikom na flizelinu, izrezane su svaka pojedinačno i lepe se na zid.

KONCEPT
Kao na nekoj traci u nekakvoj "fabrici rata", mnoštvo ljudi kao njeni proizvodi, upakovani su i kodirani. Isporučuju se na određene destinacije. Upućeni u neizvesnost, bez volje, želje i pitanja, život im se preformatira u nešto drugo. Ova kolona je samo jedan prizor modernog čovečanstva koje se igra i štancuje sudbine ljudi.

